remission pour jehannet austin
maximilian par la grace de dieu etc savoir faisons a tous presens et avenir
nous avoir receu lumble supplication de jehannet austin natif de
notre ville de hesdin contenant comme le vije jour du mois de juillet
en cest an quinze cens xiiij ledit suppliant arriva du soir en ceste notre
ville de bruxelles en laquelle pour ce quil navoit point de logis
saddressa a haynnaut cousturier de notre ame et feal conseillier
et grant maistre dostel de nous charles le seigneur du roeulx lequel
haynnault presenta a icelluy suppliant son logis en lostel de marguerite
le pape audit bruxelles ou il estoit lougie et aprez y avoir
couche par quatre nuytz le xije jour dudit mois de juillet icelluy
suppliant estant retire en la chambre ou ilz avoient accoustume
coucher audit hostel y survint incontinent ledit haynnault lequel
lui demanda sil avoit point soif a quoy leditsuppliant respondit
que ouy et bailla a ung cousturier tenant son ouvroir embas dudit
dudit logis nomme jaques ung patart pourr aller querre de la
cervoyse en ville lequel jaques pour se faire print ung pot de terre
estant sur la table de ladite chambre et non pensant quil
eut riens dedens ledit pot en allant querre ladite cervoyse il renversa
ledit pot duqel sespancha ung plain coubelet de cervoise
sur le planche de la chambre de ladite marguerite tellement
quelle tumbit sur son lit au moyen de quoy icelle marguerite
fort mal mene monta en ladite chambre en laquelle estoient
lesdits suppliant haynnault et daultres avec eulx ausquelz
parensemble ladite marguerite demanda furieusement qui estoit
celluy deulx qui avoit respandu ladite byere aquoy icelluy
haynnault respondit que ce avoit fait icelluy jaques cousturier
et ladite marguerite dit que cestoit ung traistre et adoncques
ledit suppliant estant a la table en chemise dit et remonstra
gracieusement a ladite marguerite quelle se tint que ce avoit
este fait par inadvertence et quelle se retirast et neantmoins
icelle marguerite non aiant regard ausdites remonstrances et
que ladite cervoise avoit este espenchee par ignorance dit audit
suppliant que ce nestoit point son logis. aquoy ledit suppliant se replicqua que
la ou estoit son compaignon louge que cestoit son plaisir louger
avecq luy durant lesquelles parolles sen ung nomme maximilian
de ghymes filz de hendrick de ghymes et de ladite marguerite
le pape qui estoit louge en une chambre plus haulte dudit logis
oyant sadite mere se courser alencontre dudit jaques en luy appellant
traistre descendit de sadite chambre et vint en celle ou estoit ledit
suppliant et illec sans avoir aucunes parolles ny entendre
la cause dudit debat tira son baston cuidant tuer ledit jaques
cousturier et sur ce ledit suppliant se leva et print sa rapiere et
demanda pourquoy il le voulloit oultrager en ladite chambre aquoy
lesdits mere et filz respondirent au susdit suppliant que ce nestoit point
son logis et icelluy suppliant repliqua et jura par la mort dieu
que se cestoit son logis quil les garderoit bien de luy faire cest oultraige
et leur dit de rechief silz ne vuidoient quil les feroit bien desloger
et adoncques tout soubdain saillit ledit suppliant tenant sa rapiere en
sa main quoy veant lesdits haynnault et les aultres estans en ladite
chambre et adoncques lesdits marguerite et maximilian escrierent
sil les vouloit menasser et oultrager en leur maison aquoy
respondit ledit suppliant si nous estions la dehors nous parlrions
ensemble et en ce disant ledit maximilian descendit embas
et icelle marguerite persistant tousjours en son couroucx
dit que ledit suppliant ne coucheroit point audit hostel lequel suppliant
veant ladite hostesse ainsy courssee et esmenee print ses chauses
et son pourpoint et dit a ceulx qui estoient en ladite chambre
quil ny coucheroit point sur quoy icelluy haynnault et tous
ceulx estans en ladite chambre requirent quil demeurast a quoy
il jura par la mort dieu que non et sur ce descendit embas
et vindant hors du quel logis il rencontra icelluy maximilian
empres la taverne ou pend pour enseigne la coronne pres
les bailles de la court audit bruxelles auquel maximilian
ledit suppliant demanda a quelle cause il estoit venu et entre en ladite
chambre pour les oultrager luy et aultres estans en icelle lequel
maximilian sans aultres parolles desguennia incontinent le baston
quil portoit duquel il rua ung cop sur ledit jehannet suppliant
lequel il rattint de sadite rapiere et apres bailla tout soubdain
audit maximilian ung cop destoc de sadite rapiere ou ventre causant
lequel cop il termina vie par mort tantost apres au moyen duquel
cas et homicide dessus declaire ledit suppliant craignant rigeur de
justice sest retire et absente de ladite ville de bruxelles et de noz pays
au de hors desquelz luy conviendra vivre en grand disette
et fuier miserablement en estrange terre si sur ce notre grace
et misericorde ne luy soit impartie si comme il dit pour
laquelle attendu ce que dit est mesmement que ledit cas est
advenu par intemperance et chaleur et que les premiers mouvemens
ne sont en puissance de lhomme aussy quil na este aggresseur
en ceste partie de fait ny de parolles jouict que jamais na
este note ne convaincu daucun cas reprehensible il nous a
tres humblement fait supplier et requerir pour ce est il
que nous ces choses considerees audit jehannet daustin suppliant
inclinans a sa dicte supplication et requeste et lui veullans
en ceste partie preferer grace et misericorde a rigeur de
justice avons oudit cas par ladvis et deliberation de
notre tres chiere et tres amee fille de nous empereur damme et
tante de nous charles archiducesse daustrice ducesse et
contesse de bourgogne dame douagiere de savoie regente et
gouvernante etc et des president et gens et notre prive conseil
estans lez elle remis quitte et pardonne remectons quittons
et pardonnons de notre certaine science et grace especial
par ces presentes le fait cas et homicide dessus narre ensemble
toute payne amende et offence corporelle et criminelle
en quoy pour cause et occasion dicelluy et ses deppendences
il a et puest avoir mesprins offence et estre encouru envers nous et justice
en le restituant quant a ce a ses bonne fame et renommee a tous noz
pays et seigneuries mesmement en notredit duchie de brabant et a ses biens
non confisquez saucuns en a tout ainsy et par la maniere quil estoit
auparavant ledit cas advenu pour nen toutesvoyes que ledit suppliant
nentrera en ceste notredite ville de bruxelles ne en lammanie dicelle
imposant sur ce scilence perpetuel a notre procureur generael et aultres
noz officiers quelzconcques satisfaction toutesvoyes faicte a partie
premierement et avant tout euvre se faite nest civillement tant
seullement et moyennant aussy quil amendra ledit cas envers
nous civilement selon lexigence dicelluy et la faculte de ses
biens a larbitrage et tauxacion de noz amez et feaulx les
* chancellier et gens de notre conseil ordonne en notredit pays de brabant
que commectons a ce sy donnons en mandement a iceulx
chancellier et gens de notre conseil en brabant que appelle ceulx
qui pour ce feront a appeler ilz procedent bien et deuement
a la verification et interinement de cesdites presentes et a larbitrage
et tauxacion de ladite amende civille et ce fait et ladite
amende tauxee arbitree et payee es mains de notre receveur em
ce regardera lequel sera tenu den rendre compte et relicqua
a notre prouffit ils et tous aultres noz justiciers et officiers
quelzconcques facent seuffrent et laissent ledit suppliant
de notre presente grace remission pardon et quittance ensemble
tout le contenu en cesdites presentes selon et par la maniere dicte
plainement paisiblement et perpetuellement joyr et user
sans luy faire mectre ou donner ne souffrir estre fait mis ou
donne ores ne en temps avenir aucun arrest destourbier ou
empeschement au contraire en corps ne en biens en aucune
maniere ainchois se sesdits corps ou biens sont ou estoient
a la cause dicte prins saisiz detenuz ou empeschez les mectent
*note dans la marge :
sij vand penn com
van de$ taxacion
pamwcie bij md
jiduc de witte
ou facent mectre incontinent et sans delay a plaine et entiere
delivrance car ainsy nous plaist il. et affin que ce soit chose
ferme et estable a tousjours nous avons fait mettre notre seel
a ces presentes saulf en aultres choses notre droit et lautrui en
toutes donne en notre ville de bruxelles au mois de novembre
lan de grace quinze cens et xiiij et des regnes de nous
empereur assavoir cellui de germanie le xxixme et de hongrie
le xxve ainsy estoit escript sur la plicque par lempereur
et monseigneur larchiduc en leur conseil et signe i de coch
collationne a l’original
par moy
n. strate